लंदन: शराब कारोबारी विजय माल्या को लगातार दूसरे दिन दूसरा बड़ा झटका लगा है। ब्रिटेन की एक अदालत ने कहा है कि उद्योगपति विजय माल्या को 'कानून से भगोड़ा' करार दिया जा सकता है। संकट में फंसा यह उद्योगपति भारत में धोखाधड़ी व मनी लॉन्ड्रिंग के मामलों का सामना कर रहा है। हाई कोर्ट के जज एंड्रयू हेनशॉ ने दर्ज किया कि माल्या 'कथित वित्तीय गड़बड़ियों' के लिए भारत को प्रत्यर्पण किए जाने का विरोध कर रहा है।
उल्लेखनीय है कि जज हेनशॉ ने मंगलवार को अपने फैसले में माल्या की आस्तियों को जब्त करने संबंधी वैश्विक आदेश को पलटने से इनकार कर दिया। उन्होंने अपने फैसले में भारतीय अदालत के उस आदेश को सही बताया है कि भारत के 13 बैंक माल्या से 1.55 अरब डॉलर की राशि वसूलने के पात्र हैं।
भारत के 13 बैंकों के समूह ने माल्या से 1.55 अरब डॉलर से अधिक की वसूली के लिए यहां एक मामला दर्ज कराया था। जज ने अपने फैसले के तहत लिखा है, 'उपरोक्त सभी हालात को मद्देनजर रखते हुए, यहां तक कि माल्या द्वारा प्रत्यर्पण के कथित आधार का विरोध किए जाने को देखते हुए, डॉ. माल्या को कानून से भगोड़ा करार दिए जाने का आधार है।'
माल्या पर भारत में करोड़ों रुपए की धोखाधड़ी व मनी लॉन्ड्रिंग का आरोप है। ये मामले सामने आने के बाद वह देश छोड़कर भाग गया था।